یسرائیل کاتز

**یسرائیل کاتز** (بە عیبری: ישראל כץ، لەدایکبووی ٢١ی ئەیلوولی ١٩٥٥) سیاسەتوانی ئیسرائیلییە و لە تشرینی دووەمی ٢٠٢٤ەوە وەک وەزیری بەرگری ئیسرائیل کار دەکات.  ئەندامی کنێسێتە بۆ پارتی لیکود. ئەندامی کابینەی ئاسایشی ئیسرائیل بووە. پێشتر وەزیری کشتوکاڵ و وەزیری گواستنەوە و گەیاندن و وەزیری ھەواڵگری و وەزیری وزە و وەزیری دارایی و دووجاریش وەزیری دەرەوە بووە. لە ٥ی تشرینی دووەمی ٢٠٢٤، سەرۆک وەزیرانی ئیسرائیل، بێنیامین نێتانیاھوو، دوای لەکارخستنی یۆواڤ گالانت کاندیدی کرد بۆ پۆستی وەزیری بەرگری.

## ژیانی کەسی

یسرائیل کاتس لە ساڵی ١٩٥٥ لە شاری عەسقەلانی داگیرکراو لەدایکبووە، دایک و باوکی، مائیر کاتس و مالکا، لە ڕزگاربووانی هۆلۆکۆست بوون لە ناوچەی ماراموریش لە ڕۆمانیا. لە مۆشاڤ (کۆمەڵگەی جوولەکەنشین)ی کفار ئەحیم گەورە بووە، لە ساڵی ١٩٧٣ پەیوەندی بە سوپای ئیسرائیلەوە کردووە و وەک سەرباز و فەرماندەی تیم لە لیوای پەرەشووتەوانەکان خزمەتی کردووە. لە ساڵی ١٩٧٦، قوتابخانەی کاندیدانی ئەفسەرانی تەواو کرد و وەک فەرماندەی دەستە گەڕایەوە بۆ لیوای پەرەشووتەوانەکان. دوای دەرچوونی لە سوپا لە ساڵی ١٩٧٧، لە زانکۆی عیبری لە ئورشەلیم خوێندی و بڕوانامەی بەکالۆریۆس و ماستەری بەدەستهێنا. لە سەرەتای هەشتاکانی سەدەی ڕابردوودا، سەرۆکی یەکێتیی قوتابیان بووە. لە ئازاری ١٩٨١، بۆ ماوەی یەک ساڵ سڕکرا بەهۆی بەشداریکردنی لە ناڕەزایەتییەکدا دژی «توندوتیژیی عەرەبی» لە ناو کەمپی زانکۆکەدا کە تێدا سەرۆکی زانکۆکە، ڕافائیل مشۆلام، لە ژوورەکەی خۆیدا زیندانی کرا.

کاتس خێزاندارە و دوو منداڵی هەیە.

## ژیانی سیاسی

کاتس یەکەم کەس بوو کە ناوی لە پلەی ٤٥ لە پێڕستی لیکود بۆ هەڵبژاردنە یاسادانانەکانی ئیسرائیل لە ساڵی ١٩٩٢ هات، بەڵام لە کێبڕکێکە دەرچوو کاتێک لیکود تەنها ٣٢ کورسی بەدەستهێنا. کاتس پلەی ٣٤ی لە پێڕستی لیکود - گیشەر - تسۆمێت لە هەڵبژاردنەکانی ساڵی ١٩٩٦ بەدەستهێنا، بەڵام نەیتوانی کورسییەک لە کنێسێت مسۆگەر بکات کاتێک هاوپەیمانییەکە تەنها ٣٢ کورسی بردەوە. سەرەڕای ئەوەش، لە تشرینی دووەمی ١٩٩٨ وەک جێگرەوەی ئیھود ئۆلمێرت چووە ناو کنێسێت. لە ساڵانی ١٩٩٩ و ٢٠٠٣ دووبارە هەڵبژێردرایەوە، و لە ساڵی ٢٠٠٣ وەک وەزیری کشتوکاڵ لە سییەمین حکوومەتی ئیسرائیل بە سەرۆکایەتی ئاریێل شارۆن دەستنیشان کرا. کاتس لە کانوونی دووەمی ٢٠٠٦ دوای جیابوونەوەی لیکود و کادیما حکوومەتی بەجێهێشت، و لە هەڵبژاردنەکانی ساڵی ٢٠٠٦ دووبارە هەڵبژێردرایەوە.

لە کانوونی دووەمی ٢٠٠٤، کاتس پلانە توندڕەوەکەی بۆ زیادکردنی بەرچاوی ژمارەی دانیشتووانی جوولەکەنشینەکان لە بەرزایییەکانی جۆلانی داگیرکراو ڕاگەیاند. لە ئاداری ٢٠٠٤، پێشنیازی کرد گشتپرسییەک لە نێوان سەرجەم ئەندامە تۆمارکراوەکانی پارتی لیکود ئەنجام بدرێت، ئەمەش ڕێگەی بە ئاریێل شارۆن دا، کە سووربوو لەسەر کۆکردنەوەی ڕای گشتی بۆ پشتگیریکردن لە پلانەکەی بۆ کشانەوە لە غەززە، خۆی بەدوور بگرێت لە ئۆپۆزسیۆنی ناو کۆنگرەی لیکود، کە گرووپەکانی فشاری نیشتەجێکردنی ئیسرائیل زاڵ بوون بەسەریدا. کاتس شانبەشانی بێنیامین نێتانیاھوو، سیلڤان شالۆم و لیمۆر لیڤنات ڕایان گەیاند کە لە ماوەی دوو هەفتەدا دەست لەکار دەکێشنەوە ئەگەر شارۆن ڕازی نەبێت بە ئەنجامدانی ڕیفراندۆمێکی نیشتمانی لەسەر پلانی کشانەوەکە. هەر لە هەمان قۆناغدا، بە هاوبەشی لەگەڵ ڕێکخراوی زایۆنیزمی جیھانی، فشاریان دروستکرد بۆ تەرخانکردنی ٣٢ ملیۆن دۆلار بە مەبەستی دابینکردنی هاندان و یارمەتی دارایی بۆ کۆمەڵگە جوولەکەنشینەکانی کەناری ڕۆژاوا. لە ئاداری ٢٠٠٧، پۆلیسی ئیسرائیل پێشنیازی کرد کە کاتس تۆمەتبار بکرێت بە ساختەکاری و ناپاکی لە متمانەدا سەبارەت بە دامەزراندنی سیاسی لە وەزارەتی کشتوکاڵ لە کاتی وەرگرتنی پۆستی وەزیر. ڕاپۆرتەکە دەریخست کە ٢٤ فەرمانبەری وەرزی لە وەزارەتەکەدا ئەندامی لیژنەی ناوەندیی پارتی لیکود بوون یان منداڵی ئەندامانی لیژنەکە بوون. پۆلیس کەرەستەکانی لێکۆڵینەوەکەی گواستەوە بۆ داواکاری گشتی لە ناوچەی ناوەڕاست.

## سەرچاوەکان

پۆل:جووە ئیسرائیلییەکان
پۆل:وەزیرانی دارایی ئیسرائیل
پۆل:وەزیرانی حکوومەتی ئیسرائیل
پۆل:لەدایکبووانی ١٩٥٥
پۆل:دەرچووانی زانکۆی عیبری لە ئورشەلیم
پۆل:زیندووان
پۆل:وتارەکان بە دەقی زمانی عیبری